b"\n_START_ARTICLE_\nOlesa de Bonesvalls\n_START_SECTION_\nHist\xc3\xb2ria\n_START_PARAGRAPH_\nEl poble es va comen\xc3\xa7ar a formar al segle X a ponent del castell de termenat de Cervell\xc3\xb3, una fortalesa encarregada de defensar el cam\xc3\xad de l'Ordal. Una d'aquestes cases rebia el nom d'Osevesa, que, podria ser l'origen del top\xc3\xb2nim d'Olesa._NEWLINE_Arran de la consagraci\xc3\xb3 de l'esgl\xc3\xa9sia de Sant Esteve de Cervell\xc3\xb3, Olesa apareix citada amb freq\xc3\xbc\xc3\xa8ncia durant el segle XIII. En aquestes citacions s'esmenta l'esgl\xc3\xa9sia de Sant Joan d'Olesa envoltada d'un petit nucli de cases._NEWLINE_L'any 1262, Guillem de Cervell\xc3\xb3 cita en el seu testament la voluntat de construir un hospital al terme d'Olesa de Begues, al costat del cam\xc3\xad ral. Va escollir Olesa per les condicions ideals i saludables del lloc. Envoltat de muntanyes, poca humitat.... Per aquesta ra\xc3\xb3 se li don\xc3\xa0 el nom de Hospitalis de Bonis Valius (de les bones valls)_NEWLINE_A mitjans del segle XIV es va enllestir la nau de l'hospital, la torre i la muralla. L'Hospital encara es conserva avui dia. Aquest hospital atenia i curava els pobres, els pelegrins i viatgers. _NEWLINE_La situaci\xc3\xb3 estrat\xc3\xa8gica d'Olesa com a lloc de pas tamb\xc3\xa9 tingu\xc3\xa9 la seva import\xc3\xa0ncia en \xc3\xa8poques de conflictes. Aix\xc3\xad l'Hospital va servir d'empla\xc3\xa7ament clau per les forces de la Generalitat per assetjar el castell d'Erampruny\xc3\xa0, durant la guerra contra Joan II, entre 1462 i 1472. _NEWLINE_La immigraci\xc3\xb3 occitana del segle XVI i XVII va fer cr\xc3\xa9ixer el nombre d'habitants d'Olesa, com a molts altres indrets de Catalunya. Els cognoms occitans que apareixen en els documents sacramentals aix\xc3\xad ho demostren._NEWLINE_En els segles posteriors el poble es veu afectat per diverses epid\xc3\xa8mies, guerres i plagues. No obstant aix\xc3\xb2 la poblaci\xc3\xb3 es mant\xc3\xa9._NEWLINE_Quan, al segle XIX, es va construir la carretera del Port de l'Ordal que uneix Vilafranca amb Barcelona, Olesa deix\xc3\xa0 de ser lloc de pas obligat. El cam\xc3\xad ral qued\xc3\xa0 obsolet i l'hospital va perdre inter\xc3\xa8s._NEWLINE_Olesa seguia sent un petit empla\xc3\xa7ament rural i, al segle XIX, Madoz la descriu en el seu Diccionari com a productora de blat, vi, llegums i fruiters. L'extensi\xc3\xb3 de vinyes ocup\xc3\xa0 durant aquesta \xc3\xa8poca gran quantitat d'hect\xc3\xa0rees ocupades per antics alzinars i garrigues fins a l'aparici\xc3\xb3 de la fil\xc2\xb7loxera._NEWLINE_Als anys 60 es van comen\xc3\xa7ar a construir les actuals urbanitzacions que no han parat de cr\xc3\xa9ixer.\n_START_SECTION_\nHospital de Cervell\xc3\xb3\n_START_PARAGRAPH_\nAntic hospital per a l\xe2\x80\x99acolliment de vianants i pelegrins, del municipi d\xe2\x80\x99Olesa de Bonesvalls (Alt Pened\xc3\xa8s), est\xc3\xa0 situat en una intersecci\xc3\xb3 de l\xe2\x80\x99antic cam\xc3\xad de Barcelona a Vilafranca del Pened\xc3\xa8s per Sant Boi aix\xc3\xad com per Gav\xc3\xa0 i Begues._NEWLINE_Fou fundat el 1262 per Guilem (II) de Cervell\xc3\xb3, que li ced\xc3\xad el lloc d\xe2\x80\x99Olesa i altres dotacions (en depengueren les quadres d\xe2\x80\x99Ordal i de Vallirana). Fou administrat pel prior de Sant Pau del Camp de Barcelona; el 1328, per\xc3\xb2, ja ho era pel Bisbat de Barcelona. El 1381 l\xe2\x80\x99hospital adquir\xc3\xad la plena jurisdicci\xc3\xb3 del terme. _NEWLINE_Al segle XVIII, arran de la construcci\xc3\xb3 del nou cam\xc3\xad real  y futura carretera N-340 pel coll d\xe2\x80\x99Ordal motivaren la fi de la seva funci\xc3\xb3 a mitjan s. XIX. _NEWLINE_L\xe2\x80\x99edifici, al fons d'una vall, dins un recinte fortificat amb torre de l\xe2\x80\x99homenatge, \xc3\xa9s una obra de transici\xc3\xb3 del rom\xc3\xa0nic al g\xc3\xb2tic, molt reformada als s. XVI i XVII. Un dels elements de l\xe2\x80\x99hospital m\xc3\xa9s interessants \xc3\xa9s la gran carassa de pedra que hi ha sobre el portal d\xe2\x80\x99entrada de l\xe2\x80\x99exterior. La forma dels ulls i el p\xc3\xa8l fan pensar que es tracta de la imatge d\xe2\x80\x99una Medusa._NEWLINE_Durant els s. XVI i XVII, l\xe2\x80\x99Hospital va ser reformat. En l'interior hi ha la capella de Santa Maria de l\xe2\x80\x99Anunciaci\xc3\xb3, obra del s. XIV amb notables pintures murals, que fou destru\xc3\xafda el 1936; actualment ha estat restaurada. _NEWLINE_Als voltants es va crear el nucli de poblaci\xc3\xb3 de l\xe2\x80\x99Hospital de Cervell\xc3\xb3.\n_START_SECTION_\nPont natural de l\xe2\x80\x99Arcada\n_START_PARAGRAPH_\nSituaci\xc3\xb3: Est\xc3\xa0 situat al Fondo de l\xe2\x80\x99Arcada, a la zona nord del terme municipal, aproximadament a uns 400 metres d\xe2\x80\x99altitud sobre el mar. Es pot localitzar a prop dels termes municipals de Vallirana i Subirats, amb els quals limita el terme d\xe2\x80\x99Olesa de Bonesvalls. \xc3\x89s una obertura amb forma d\xe2\x80\x99arcada feta a la roca que se situa en el per\xc3\xadode cret\xc3\xa0cic. Les seves dimensions aproximadament s\xc3\xb3n 4 metres d\xe2\x80\x99al\xc3\xa7ada i uns 7 metres d\xe2\x80\x99amplada.  Als voltants del Pont de l\xe2\x80\x99Arcada es poden trobar diferents tipus d\xe2\x80\x99arbres i de plantes com ara: alzines, el fam\xc3\xb3s pi blanc, les esparregueres, els esbarzers, ullastres, entre d\xe2\x80\x99altres.\n_START_SECTION_\nAvenc de l\xe2\x80\x99esquerr\xc3\xa0\n_START_PARAGRAPH_\nSituaci\xc3\xb3: Est\xc3\xa0 situat en el Parc del Garraf, per\xc3\xb2 encara dins del terme municipal d\xe2\x80\x99Olesa. L\xe2\x80\x99avenc de l\xe2\x80\x99esquerr\xc3\xa0 \xc3\xa9s el m\xc3\xa9s important del Garraf, ja que \xc3\xa9s el m\xc3\xa9s profund de tot el Mass\xc3\xads del Garraf. La seva boca d\xe2\x80\x99entrada t\xc3\xa9 unes dimensions de 7 metres d\xe2\x80\x99amplada. Consta de quatre vies diferents.\n_START_SECTION_\nEsgl\xc3\xa9sia de Sant Joan\n_START_PARAGRAPH_\nEst\xc3\xa0 situada al nucli antic del poble. \xc3\x89s una esgl\xc3\xa9sia d\xe2\x80\x99estil neocl\xc3\xa0ssic (1777), per\xc3\xb2 en els seus inicis va ser rom\xc3\xa0nica. dedicada a St. Joan Baptista..L\xe2\x80\x99esgl\xc3\xa9sia de Sant Joan d'Olesa de Bonesvalls, va ser documentada l\xe2\x80\x99any 1183 en un document parroquial, per\xc3\xb2 es creu que abans podia haver estat una petita capella tamb\xc3\xa9 dedica a Sant Joan. Va estar constru\xc3\xafda amb l\xe2\x80\x99absis a llevant i orientada a ponent. En l\xe2\x80\x99interior es poden observar retaules de dos estils diferents com s\xc3\xb3n: el barroc amb nom\xc3\xa9s un retaule, d\xe2\x80\x99aquest estil,  i el neocl\xc3\xa0ssic, del qual s\xc3\xb3n la majoria dels retaules de l\xe2\x80\x99esgl\xc3\xa9sia de Sant Joan Baptista.\n_START_SECTION_\nBarraques i construccions de pedra seca\n_START_PARAGRAPH_\nEstan situades per tot el terme municipal d\xe2\x80\x99Olesa de Bonesvalls. Les barraques i les construccions de pedra seca s\xc3\xb3n estructures que abans constru\xc3\xafen els pagesos, els ramaders, entre d\xe2\x80\x99altres, per a poder dur a terme la seva activitat laboral, ja que abans en el terme d\xe2\x80\x99Olesa, la poblaci\xc3\xb3 vivia b\xc3\xa0sicament de la ramaderia, l\xe2\x80\x99agricultura, i de la cal\xc3\xa7. Aquestes barraques i construccions estaven destinades per a guardar les eines o per protegir-se del fred i d\xe2\x80\x99altra banda per a tancar el bestiar, com \xc3\xa9s el cas dels corrals.Exemples d\xe2\x80\x99aquestes construccions s\xc3\xb3n: els corrals, els forns de cal\xc3\xa7, els pous, etc.\n_START_SECTION_\nEl Parc del Garraf\n_START_PARAGRAPH_\nEl Parc del Garraf est\xc3\xa0 situat entre les comarques del Baix Llobregat, Alt Pened\xc3\xa8s i el Garraf, al sector sud-est de la serralada Litoral Catalana i a l\xe2\x80\x99extrem occidental de l\xe2\x80\x99anomenada Anella Verda. El Parc del Garraf ocupa 10.638 hect\xc3\xa0rees i est\xc3\xa0 protegit legalment per un pla especial de protecci\xc3\xb3 promogut per la Diputaci\xc3\xb3 de Barcelona el 1986 i substancialment ampliat el 2001, el que ha perm\xc3\xa8s connectar-lo amb els parcs ve\xc3\xafns d'Ol\xc3\xa8rdola i del Foix.Part de terme municipal d'Olesa de Bonesvalls est\xc3\xa0 incl\xc3\xb2s dins el Parc de Garraf. Les caracter\xc3\xadstiques paisatg\xc3\xadstiques i geol\xc3\xb2giques de l'entorn d'Olesa fan que sigui un indret ideal per a la pr\xc3\xa0ctica de l'excursionisme i l'espeleologia._NEWLINE_Informaci\xc3\xb3 del Parc. Olesa compta amb una oficina d'informaci\xc3\xb3 del Parc oberta en els seg\xc3\xbcents horaris: dimecres de 10 a 13h.i  dissabte i diumenge de 10 a 14:30h"